## El Consell mobilitza 56,8 milions d’euros per a millorar la qualitat assistencial sanitària i posa en marxa la construcció de 45 vivendes protegides a Elx

*** El Ple aprova ajudes urgents per a la recuperació de l’activitat de les entitats esportives afectades per la dana, dins del pla Endavant
* Un nou decret permetrà a les famílies afectades per l’incendi de Campanar prolongar les ajudes**

La portaveu del Consell, Susana Camarero, ha informat que el Ple ha autoritzat més de 56 milions d’euros per a millorar i garantir la qualitat assistencial sanitària i ha ratificat acords per a la regeneració urbana i la creació de vivenda que permetran, entre altres mesures, la construcció de 45 vivendes protegides a Elx.

Durant la roda de premsa per a informar sobre la reunió plenària del Consell, la vicepresidenta ha detallat que s’ha donat llum verda a dos importants contractacions per a garantir el subministrament de material i reactius necessaris en els laboratoris clínics. Estos contractes inclouen la cessió, instal·lació, manteniment i actualització dels equips per un termini de quatre anys, i es destinen a les àrees de salut de l’Hospital Universitari de Sant Joan d’Alacant, amb 34,8 milions d’euros, i del Departament de Salut Arnau de Vilanova-Llíria, amb 21,9 milions d’euros.

Camarero ha subratllat que “enfortir els servicis públics essencials forma part d’una estratègia que posa les persones en el centre i garantix que puguen accedir a una atenció sanitària segura i de qualitat”.

El Ple també ha ratificat el compromís del Consell amb la regeneració urbana i la vivenda. Així, s’ha aprovat el conveni per a la fase 3 del Pla de reforma interior modificatiu (PRIM) en el barri de Sant Antoni, a Elx, que permetrà la reedificació d’un edifici de 45 vivendes protegides.

La Generalitat aporta 2,5 milions d’euros de la inversió total per a donar una “resposta residencial definitiva” a les famílies que van ser desallotjades del Bloc VIII per la declaració de ruïna. Així mateix, s’ha aprovat una ajuda d’1,6 milions d’euros, distribuïda en tres anualitats (2025-2027), per a la regeneració arquitectònica del centre històric de Segorbe i la millora de les seues infraestructures.

En este context, la portaveu del Consell ha assegurat que la Generalitat “està donant continuïtat a un procés de regeneració urbana que feia anys que estava bloquejat i que necessita respostes immediates per a les famílies afectades”. Després de recordar el compromís adquirit pel Consell després del desallotjament urgent, ha remarcat que “era imprescindible actuar amb urgència i garantir una solució residencial segura i digna”.

**Revitalització econòmica en la zona dana**

Igualment, el Consell ha aprovat les bases reguladores i la concessió directa d’una subvenció d’11 milions d’euros a l’empresa Campofrío per a la creació d’un nou centre de transformació i comercialització de productes carnis a Utiel, un dels municipis afectats per la dana.

Segons ha assenyalat la portaveu, “a més dels innombrables danys personals, la dana va produir efectes catastròfics en el nostre teixit productiu, danys que han de ser reparats per a poder recuperar l’activitat econòmica en tota la zona, i amb això, aconseguir la recuperació de l’ocupació i de la capacitat productiva de les empreses, la qual cosa repercutirà, de manera directa, en el benestar de les persones i de la societat en general i, en definitiva, en la tornada a la normalitat en les zones afectades”.

Amb esta finalitat, ha afegit, “l’empresa Campofrío pretén impulsar la creació d’un nou centre de transformació i comercialització de productes carnis en el terme municipal d’Utiel, configurant una actuació de referència que integre les instal·lacions més avançades en transformació de productes carnis, els controls de qualitat més rigorosos i solucions de gestió mediambiental d’última generació”.

Es tracta d’inversió total de més de 134 milions d’euros durant els pròxims anys 2025-2027, i que es projecta com un dels principals pols industrials del sector agroalimentari en la Comunitat Valenciana, amb la capacitat d’ocupar més de 300 persones de manera directa i 500 de manera indirecta.

Per a Camarero “este projecte suposa la revitalització del teixit productiu de la Comunitat Valenciana en la zona afectada per la dana i la seua contribució als objectius estratègics de transició ecològica i desenrotllament econòmic sostenible”.

Així, ha subratllat, “este marc reforça la solidesa i la projecció a llarg termini de la inversió, i garantix la seua plena coherència amb les polítiques públiques de suport a la transformació industrial i a la recuperació econòmica”.

**Ajudes de lloguer per a afectats per l’incendi de Campanar**

D’altra banda, el Ple ha aprovat un nou decret que regula les ajudes urgents destinades a les persones propietàries d’una vivenda en l’edifici de Campanar afectat per l’incendi del 22 de febrer de 2024. Este nou decret prolonga i adapta les ajudes d’emergència i el suport al lloguer aprovats en dos decrets previs, pel fet que el Consell considera necessari mantindre el suport a les persones que seguixen sense poder tornar a les seues vivendes.

Les ajudes cobriran l’import de l’arrendament fins a un màxim de 1.000 euros mensuals, ampliables fins a 1.500 euros segons el nombre de convivents afectats, durant un període màxim de 12 mesos entre gener i desembre de 2025. L’import global ascendix a 455.000 euros.

Sobre esta mesura, la vicepresidenta ha considerat que és necessari “continuar acompanyant estes famílies perquè puguen reprendre les seues vides mentres es reconstruïxen les seues cases”, i ha recordat que la vulnerabilitat derivada de l’incendi “continua sent una realitat hui”.

**Recuperació de l’activitat de les entitats esportives en zona dana**

El Consell també ha aprovat el decret que establix les bases reguladores i el procediment de concessió directa d’ajudes urgents per a donar suport a la recuperació de l’activitat de les entitats esportives afectades per la dana, dins del pla Endavant.

Camarero ha explicat que estes ajudes, dotades amb un import global màxim de 761.000 euros, estan dirigides a compensar els sobrecostos derivats de la reubicació temporal dels clubs mentres es reparen les seues instal·lacions, “evitant increments de quotes a les famílies, facilitant el transport de les persones esportistes i garantint l’inici de la temporada 2025-2026”.

Cada entitat podrà rebre entre 1.000 i 15.000 euros, amb la finalitat de reforçar la seua estabilitat organitzativa i operativa mentres es restablix la normalitat esportiva en els municipis afectats.

**Altres assumptes**

El Consell ha autoritzat també diferents convenis i actuacions en matèria mediambiental i d’emergències, així com en els àmbits esportius, cultural i educatiu

En medi ambient i emergències, el Consell ha autoritzat el contracte de 58,6 milions d’euros per a avions de vigilància, extinció i coordinació d’incendis forestals durant 2026-2028. “La protecció de les persones i del territori requerix mitjans eficaços i una planificació estable; estos recursos garantixen una resposta ràpida i coordinada davant emergències”, ha explicat la vicepresidenta.

En l’àrea d’educació, s’ha pres nota de dos actuacions d’emergència que arriben als 835.787 euros per a garantir la seguretat en el CEIP Cervantes de Sueca i en el Conservatori Superior de Música Joaquín Rodrigo de València, els dos afectats per pluges intenses.

Així mateix, s’ha creat el Centre d’Educació Especial Glorieta de Segorbe, amb 3 unitats i 24 places, per a atendre alumnat amb necessitats educatives especials perquè “reforçar l’atenció a la diversitat és essencial per a garantir igualtat d’oportunitats i una educació inclusiva real en tots els territoris”, ha destacat la consellera.

En l’àmbit esportiu, s’ha aprovat un conveni amb la Federació de Pilota Valenciana per 355.000 euros per a donar suport a 27 competicions professionals.

Fecha: 26/11/2025